HU Az Európai Unió Hivatalos Lapja C 388/6

A meghallgatási tisztviselő zárójelentése (1)

az UTC/Goodrich ügyben

(M.6410)

(2015/C 388/04)

2012. február 20-án a Bizottság a 139/2004/EK tanácsi rendelet (2) (a továbbiakban: az összefonódás-ellenőrzési rendelet) 4. cikke szerint bejelentést kapott a United Technologies Corporation (a továbbiakban: UTC) által tervezett összefonódásról, amely szerint e vállalkozás részesedés vásárlása útján irányítást szerez az összefonódás-ellenőrzési rendelet 3. cikke (1) bekezdésének b) pontja értelmében a Goodrich Corporation (a továbbiakban: Goodrich) egésze felett.

A bejelentés vizsgálatát követően a Bizottság azt a következtetést vonta le, hogy a művelet az összefonódás-ellenőrzési rendelet hatálya alá tartozik, és komolyan kétségbe vonható a belső piaccal, valamint az Európai Gazdasági Térségről szóló megállapodással való összeegyeztethetősége. A Bizottság ennek megfelelően 2012. március 26-án eljárást indított az összefonódás-ellenőrzési rendelet 6. cikke (1) bekezdésének c) pontja szerint.

Ahogy az a 6. cikk (1) bekezdésének c) pontja szerinti határozatban szerepel, a komoly aggályok a következő termékekre vonatkoztak: repülőgépeknek szánt váltakozó áramú (AC) áramfejlesztők, hajtóművezérlők és befecskendező fúvókák. A piaci vizsgálat II. szakaszában megerősítést nyertek a meglévő komoly aggályok, és a befecskendező fúvókákkal kapcsolatban új vertikális aggályok vetődtek fel. A feleket a 2012. április 18-án és 2012. május 10-én megtartott helyzetelemző találkozókon tájékoztatták a Versenypolitikai Főigazgatóság előzetes megállapításairól, melyeket a még mindig folyamatban levő piaci vizsgálattal kapcsolatban tett. A feleknek továbbá lehetőséget adtak a Versenypolitikai Főigazgatóság által felvetett versenyjogi aggályok véleményezésére, amivel éltek is. További dokumentumokat és bizonyítékokat is benyújtottak az aggályok eloszlatására.

Annak érdekében, hogy elkerüljék a kifogásközlés kibocsátását, a felek 2012. május 29-én benyújtották a korrekciós intézkedéseket tartalmazó csomag tervezetét. Mivel a csomag nem érintette a befecskendező fúvókák piacát, a Versenypolitikai Főigazgatóság arról tájékoztatta a feleket, hogy az ezzel a piaccal kapcsolatban megfogalmazott korábbi aggályokat nem sikerült eloszlatni, és további vertikális aggályok merültek fel azzal kapcsolatban, hogy a Goodrich egy további hajtóműgyártóval működik együtt a befecskendező fúvókák területén.

Ezt követően az UTC vállalásokat javasolt, melyek oly módon módosítják a bejelentett összefonódást, hogy az nem befolyásolja jelentős mértékben a hatékony versenyt a repülőgépeknek szánt váltakozó áramú áramfejlesztők, a hajtóművezérlők és a befecskendező fúvókák világszintű piacain. E javasolt vállalások alapján a Bizottság szolgálatai arra a következtetésre jutottak, hogy a tervezett művelet nem akadályozza jelentős mértékben a hatékony versenyt a belső piacon, és ezáltal összeegyeztethető az összefonódás-ellenőrzési rendelettel és az EGT-megállapodással. Ennek megfelelően nem küldtek kifogásközlést az UTC-nek.

A határozattervezet bizonyos feltételek betartása és az UTC által javasolt vállalásokból származó kötelezettségek teljesítése mellett engedélyezi a tervezett összefonódást.

A műveletben részt vevő felektől nem kaptam semmilyen eljárási jellegű kérelmet. A határozattervezet nem tartalmaz olyan kifogást, amelyre vonatkozóan a felek számára ne biztosították volna annak lehetőségét, hogy ismertessék nézeteiket.

Ezért arra a következtetésre jutottam, hogy a határozattervezet címzettjei hatékonyan gyakorolhatták az eljárási jogaikat és tiszteletben tartották a meghallgatáshoz való jogukat.

Brüsszel, 2012. július 12. Michael ALBERS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o.) 16. és 17. cikke szerint.

(2) A Tanács 2004. január 20-i 139/2004/EK rendelete a vállalkozások közötti összefonódások ellenőrzéséről (HL L 24., 2004.1.29., 1. o.). Az Európai Unió működéséről szóló szerződés (a továbbiakban: EUMSZ) 2009. december 1-jei hatállyal változásokat vezetett be, például a „Közösség” szó helyett az „Unió”, a „közös piac” kifejezés helyett pedig a „belső piac” használandó. E jelentésben végig az EUMSZ kifejezéseit használjuk.